Han har et erklæret mål om at placere sig i top-20 i en af de tre VM-konkurrencer, der venter i de kommende dage, men det lykkedes ikke i første forsøg for skiløberen Christoffer Faarup, da han onsdag var i konkurrence ved VM i alpin skiløb i svenske Åre. Det var Super-G-konkurrencen, 26-årige Christoffer Faarup stillede op i. Faarup klarede turen ned ad pisten i tiden et minut, 26 sekunder og en hundrededel af et sekund, og det rakte til en 26. plads i konkurrencen. VM-titlen tog italienske Dominik Paris, som var et sekund og 81 hundrededele hurtigere end Christoffer Faarup, som blev placeret en plads bedre end for to år siden, hvor han deltog ved VM i schweiziske St. Moritz. - I 2017 i St. Moritz kørte jeg et virkelig godt VM. Jeg blev nummer 27, 30 og 26 i de tre konkurrencer, jeg deltog i. I Åre håber jeg på en placering i top-20 i en af de tre discipliner, jeg stiller op i. Måske lyder det urealistisk, men det er ikke desto mindre mit mål, lød det fra Christoffer Faarup i en pressemeddelelse før årets VM. I Super-G-disciplinen var Christoffer Faarup 71 hundrededele af et sekund fra at indfri sin målsætning om at slutte blandt de 20 bedste. Hobro-skiløberen har endnu to chancer for at nå sit mål. Lørdag er han på startlisten i styrtløb, inden han mandag deltager i den kombinerede konkurrence, som består af styrtløb og slalom.

Referat:
Den nordjyske skiløber Christoffer Faarup tog onsdag hul på VM i svenske Åre, da han blev nummer 26 i Super-G-konkurrencen.